Ամենացուրտ մարզերից մեկում` Գեղարքունիքում, միայն գազով տուն չես տաքացնի, շատերը նաև կողմնակի աղբյուրներ են գործի դնում, որ ձմեռը հա՛մ թանկ «չնստի» գյուղացու գրպանին, հա՛մ էլ ցուրտ չլինի: Տարբերակներից մեկն էլ վառելափայտով վառարաններն են, սակայն փայտն այս տարի բավական թանկ է: Գյուղացիների փայտի հիմնական «մատակարարը» արցախյան փարթամ անտառներն են: Աշնանը փայտով բարձած բեռնատարներ հաճախ կարելի է գյուղերում տեսնել, իսկ այս տարի դրանց թիվը պակասել է. պատճառն այն է, որ Արցախից փայտ բերելը գրեթե անհնար է դարձել: